Document ID: 32015D1908

Reference:
23.10.2015
BG
Официален вестник на Европейския съюз
L 278/15
РЕШЕНИЕ (ОВППС) 2015/1908 НА СЪВЕТА
от 22 октомври 2015 година
в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях („iTrace II“)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 26, параграф 2 и член 31, параграф 1 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 13 декември 2003 г. Европейският съвет прие Европейска стратегия за сигурност, в която се посочват пет ключови предизвикателства, пред които ще бъде изправен Съюзът: тероризъм, разпространение на оръжия за масово унищожение, регионални конфликти, разпадане на държавността и организирана престъпност. Последиците от незаконното производство, трансфер и движение на конвенционално оръжие, включително малки оръжия и леки въоръжения (МОЛВ), както и прекаленото им натрупване и безконтролно разпространение, са в основата на четири от тези пет предизвикателства. Те подклаждат несигурност в Субсахарска Африка, в Близкия изток и много други региони на света, като изострят конфликтите и подкопават възстановяването на мира след приключването на конфликта и по този начин създават сериозна заплаха за мира и сигурността.
(2)
На 15—16 декември 2005 г. Съветът прие Стратегията на ЕС за борба с незаконното натрупване и трафика на МОЛВ и боеприпаси за тях („Стратегия на ЕС за МОЛВ“), в която се задават насоки за действията на ЕС по отношение на МОЛВ. В стратегията на ЕС за МОЛВ се подчертава, че МОЛВ допринасят за засилване на тероризма и организираната престъпност и са основен фактор за пораждането и разпространението на конфликти, както и за рухването на държавните структури.
(3)
Освен това в стратегията на ЕС за МОЛВ се заявява, че Съюзът следва да засилва и подкрепя съвкупността от механизми за наблюдение на санкциите и ще подкрепя засилването на контрола върху износа, както и утвърждаването на Обща позиция 2008/944/ОВППС на Съвета (1), inter alia и чрез насърчаване на мерки за подобряване на прозрачността.
(4)
С приетата на 20 юли 2001 г. Програма за действие на Организацията на обединените нации за предотвратяване, борба и премахване на незаконната търговия с МОЛВ във всичките ѝ аспекти („Програма за действие на ООН“) всички държави — членки на ООН, се ангажираха да предотвратяват незаконната търговия с МОЛВ включително пренасочването им към получатели, които нямат разрешение за това, и по-специално да отчитат риска от пренасочване на МОЛВ към незаконна търговия, когато оценяват заявленията за разрешения за износ.
(5)
На 8 декември 2005 г. Общото събрание на ООН прие Международен инструмент, позволяващ на държавите своевременно и надеждно да идентифицират и проследяват незаконните МОЛВ.
(6)
На Втората конференция за преглед на Програмата за действие на ООН през 2012 г. всички държави — членки на ООН, отново потвърдиха ангажимента си за предотвратяване на незаконния трафик на МОЛВ, включително тяхното пренасочване към получатели, които нямат разрешение за това, както и залегналите в Програмата за действие на ООН ангажименти, свързани с оценката на заявленията за разрешения за износ.
(7)
На 2 април 2013 г. Общото събрание на ООН прие текста на Договора за търговията с оръжие (ДТО). Предмет на ДТО е установяването на възможно най-строги общовалидни международни стандарти, с които да се регламентира и подобри международната търговия с конвенционално оръжие и да се усъвършенства нормативната уредба в тази област, както и да се предотврати и пресече незаконната търговия с конвенционално оръжие и да се попречи на пренасочването на конвенционално оръжие. Съюзът следва да подкрепя всички държави — членки на ООН, за въвеждането на ефективен контрол върху трансфера на оръжия, за да се гарантира, че ДТО ще бъде възможно най-ефективен, по-специално по отношение на прилагането на член 11 от него.
(8)
С Решение 2013/698/ОВППС на Съвета (2) Съюзът вече подкрепи Организацията за изследване на оръжия в райони на конфликт (Conflict Armament Research Ltd. — CAR).
(9)
Съюзът желае да финансира втората фаза на глобален механизъм за докладване относно незаконни МОЛВ и други незаконни конвенционални оръжия и боеприпаси с цел намаляване на риска от незаконна търговия с тях и да продължи да допринася за постигането на описаните по-горе цели,
ПРИЕ НАСТОЯЩОТО РЕШЕНИЕ:
Член 1
С оглед изпълнението на стратегията на ЕС за МОЛВ и утвърждаването на мира и сигурността, Съюзът ще подкрепя дейности по проекти, които имат следните конкретни цели:
—
непрекъснато поддържане и по-нататъшно усъвършенстване на достъпна и лесна за ползване глобална система за управление на информацията относно пренасочени МОЛВ или такива, които са обект на трафик, и други пренасочени конвенционални оръжия и боеприпаси или такива, които са обект на трафик („iTrace“), за да може чрез предоставянето на съответната информация на разработващите политиките лица, експертите в областта на контрола върху конвенционалните оръжия и длъжностните лица в областта на контрола върху износа на конвенционални оръжия да се разработват ефективни, основани на доказателства стратегии и проекти за борба с незаконното разпространение на МОЛВ и други конвенционални оръжия и боеприпаси,
—
извършване на проучвания на място относно МОЛВ и други конвенционални оръжия и боеприпаси, разпространявани в засегнати от конфликти райони, въвеждане на всички събрани данни в системата за управление на информацията, изпращане при необходимост на официални искания за проследяване до националните правителства и, след проверка (включително чрез официално проследяване), публично оповестяване на информация в системата iTrace,
—
централизиране в глобалната система за управление на информацията на свързаната с политиката съществуваща документация за трансфери на МОЛВ и други конвенционални оръжия и боеприпаси, включително национални доклади за износа на оръжие, доклади на отделните държави до Регистъра на ООН на конвенционалните оръжия и Програмата за действие на ООН относно незаконната търговия с МОЛВ, текстове на национални, регионални и международни правни инструменти и верифицирани доклади за незаконен трансфер на МОЛВ и други конвенционални оръжия и боеприпаси, изготвени от групите на ООН за наблюдение на санкциите, от организации на гражданското общество и международните новинарски медии,
—
повишаване на осведомеността чрез информационна кампания относно констатациите по проекта, като се насърчават целта и наличните функции на системата iTrace за лицата, определящи политиките на международно и национално равнище, експертите в областта на контрола върху конвенционалните оръжия и органите, отговарящи за лицензиране на износа на оръжие и за укрепването на международния капацитет за наблюдение на незаконното разпространение на МОЛВ и други конвенционални оръжия и боеприпаси, както и за подпомагането на лицата, определящи политиките, да набележат приоритетни области за международна помощ и сътрудничество и да намалят риска от пренасочване на МОЛВ и други конвенционални оръжия и боеприпаси. Ще бъдат предприети и инициативи за информационна кампания за съгласуване на обмена на информация и изграждане на устойчиви партньорства с физически лица и организации, годни да произвеждат информация, която може да бъде въведена в системата iTrace,
—
представяне на доклади по ключови въпроси на политиките въз основа на данни от разследвания на място, представени в системата iTrace, относно конкретни райони, заслужаващи международно внимание, включително основни схеми за трафик на МОЛВ и други конвенционални оръжия и боеприпаси и регионално разпределение на оръжия и боеприпаси, които са обект на трафик.
Съюзът финансира този проект, подробна информация за който се съдържа в приложението към настоящото решение.
Член 2
1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
2.   Техническото изпълнение на проекта по член 1 се осъществява от Организацията за изследване на оръжия в райони на конфликт (Conflict Armament Research Ltd. — CAR).
3.   ВП отговаря за изпълнението на задачите, възложени на CAR. За тази цел ВП встъпва в необходимите договорености с CAR.
Член 3
1.   Референтната сума за изпълнението на проекта, посочен в член 1, е 2 530 684 EUR. Общият прогнозен бюджет на цялостния проект възлиза на 3 020 000 EUR, които се осигуряват чрез съвместно финансиране от страна на CAR и германското Федерално министерство на външните работи.
2.   Разходите, които се финансират от сумата по параграф 1, се управляват в съответствие с процедурите и правилата, приложими за общия бюджет на Съюза.
3.   Комисията упражнява надзор върху правилното управление на референтната сума, посочена в параграф 1. За тази цел тя сключва необходимото споразумение с CAR. В споразумението се предвижда, че CAR трябва да осигурява видимост на участието на Съюза, съответстваща на неговия размер.
4.   Комисията полага усилия да сключи споразумението, посочено в параграф 3, възможно най-скоро след влизането в сила на настоящото решение. Тя информира Съвета за евентуални трудности в хода на този процес, както и за датата на сключване на споразумението.
Член 4
1.   ВП докладва на Съвета за изпълнението на настоящото решение въз основа на редовни описателни доклади на всеки три месеца, изготвяни от CAR. Тези доклади представляват основа за оценката, извършвана от Съвета. С цел да се подпомогне Съветът в неговата оценка на резултатите от настоящото решение, външен орган извършва оценка на проекта.
2.   Комисията докладва за финансовите аспекти на проекта, посочен в член 1.
Член 5
1.   Настоящото решение влиза в сила в деня на приемането му.
2.   Срокът на действие на настоящото решение изтича 24 месеца след датата на сключване на споразумението, посочено в член 3, параграф 3. Действието на решението обаче изтича шест месеца след датата на влизането му в сила, ако в рамките на този срок не бъде сключено споразумение.
Съставено в Люксембург на 22 октомври 2015 година.
За Съвета
Председател
F. ETGEN
(1)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).
(2)  Решение 2013/698/ОВППС на Съвета от 25 ноември 2013 г. в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях (ОВ L 320, 30.11.2013 г., стр. 34).
ПРИЛОЖЕНИЕ
iTrace — глобален механизъм за докладване относно МОЛВ и други конвенционални оръжия и боеприпаси
1.   Контекст и обосновка на подкрепата по линия на общата външна политика и политика на сигурност (ОВППС)
1.1.   Настоящото решение се опира на поредни решения на Съвета за борба с дестабилизиращото въздействие на пренасочването и трафика на МОЛВ и други конвенционални оръжия, и по-конкретно на Решение 2013/698/ОВППС на Съвета (1), с което бе създаден глобалният механизъм за докладване относно незаконни МОЛВ и други незаконни конвенционални оръжия и боеприпаси iTrace.
Незаконното разпространение на МОЛВ и други конвенционални оръжия и боеприпаси е основен фактор за подкопаването на държавната стабилност и изострянето на конфликтите и представлява сериозна заплаха за мира и сигурността. Както се посочва в стратегията на ЕС за МОЛВ, незаконните оръжия и боеприпаси допринасят за засилване на тероризма и организираната престъпност и са основен фактор за пораждане и разпространение на конфликти, както и за рухването на държавните структури.
Дейностите по линия на Решение 2013/698/ОВППС повишиха значително капацитета на международната общност за наблюдение и диагностика в областта на борбата с разпространението на незаконни МОЛВ и други конвенционални оръжия. В рамките на Решение 2013/698/ОВППС чрез механизма iTrace бяха документирани повече от 200 000 конвенционални оръжия, боеприпаси и свързани с тях материали, в това число самоделни взривни устройства. Това далеч надхвърля всички предишни усилия, взети заедно, за картографиране на незаконните оръжия. Разследвания на място по линия на iTrace бяха проведени в Централноафриканската република, Чад, Демократична република Конго, Кот д'Ивоар, Египет, Ирак, Йордания, Ливан, Мали, Мавритания, Мианмар, Непал, Сомалия, Сомалиленд, Южен Судан, Сирия, Обединените арабски емирства и Уганда. Чрез iTrace беше оказана също значителна подкрепа на групите по санкциите на Съвета за сигурност на ООН и мисиите на ООН (MINUSCA, MINUSMA, MONUSCO, UNMISS, UNOCI и UNSOM), както и на няколко правителства, които потърсиха подкрепа от iTrace за разследвания.
С разрастването на обхвата и мащаба на разследванията iTrace постепенно се превърна в инструмент от първостепенно значение за: а) събирането на информация за изпълними политики във връзка с незаконни трансфери на оръжие в региони на конфликти, и по-специално в конкретни региони, които са обект на загриженост от страна на държавите — членки на ЕС; б) разбирането в реално време на глобалната незаконна търговия с оръжия; в) профилирането на пренасочването с цел повишаване на капацитета на органите на ЕС в областта на контрола върху износа за оценка на риска от пренасочване още преди износа; както и г) улесняването на обмена на информация сред иначе слабо свързани помежду си органи на ООН и международни, регионални и национални органи.
1.2.   Следователно настоящото решение има за цел да продължи работата на пилотния проект по линия на Решение 2013/698/ОВППС, като предоставя и занапред на лицата, определящи политиките, на експертите в областта на контрола на оръжията и на служителите по контрола върху износа на оръжие системно събирана, важна информация, която да им позволи да разработват ефективни, основани на доказателства стратегии за борба с незаконното разпространение на конвенционални оръжия и боеприпаси за тях с цел повишаване на международната и регионална сигурност. По този начин те ще продължат да получават подкрепа за съчетаването на успешна стратегия за противодействие с подходящи превантивни действия за борба с незаконното предлагане и търсене и за осигуряване на ефективен контрол върху конвенционалните оръжия в трети държави.
1.3.   Настоящото решение предвижда непрекъснато поддържане и по-нататъшно усъвършенстване на публично достъпната онлайн система iTrace, чрез която се проследяват незаконни МОЛВ и други незаконни конвенционални оръжия и боеприпаси и се отбелязват конкретните видове оръжия, доставчиците, направленията на трансфера и незаконните получатели. Онлайн системата iTrace, която е съсредоточена върху засегнатите от конфликти региони, служи като глобален механизъм за докладване, който дава на националните правителства възможност да наблюдават трафика на МОЛВ и други конвенционални оръжия и боеприпаси и да откриват случаите на пренасочване.
2.   Общи цели
Описаното по-долу действие ще подпомага в още по-голяма степен международната общност в борбата с дестабилизиращото въздействие на пренасочването и трафика на МОЛВ и други конвенционални оръжия и боеприпаси. То ще продължи да предоставя на лицата, определящи политиките, на експертите в областта на контрола на оръжията и на служителите по контрола върху износа на оръжие важна информация, която ще им позволи да разработват ефективни, основани на доказателства стратегии за борба с незаконното разпространение на МОЛВ и други конвенционални оръжия и боеприпаси с цел повишаване на международната и регионална сигурност. По-конкретно в рамките на действието ще се предоставя:
а)
конкретна информация за трафика на МОЛВ и други конвенционални оръжия, необходима за по-ефективно наблюдение на изпълнението на Програмата за действие на ООН относно незаконната търговия с МОЛВ;
б)
конкретна информация, която да засили прилагането на международния инструмент за проследяване;
в)
конкретна информация за проследяване на основните пътища и структури, участващи в доставката на конвенционални оръжия и боеприпаси, предназначени за засегнати от конфликти региони или за международни терористични организации, както и представяне на доказателства за групи или отделни лица, участващи в незаконна търговия, в подкрепа на национални правни производства;
г)
засилено сътрудничество между съответните органи и мисии на ООН и други международни организации в областта на проследяването на МОЛВ и други конвенционални оръжия и пряко предоставяне на информация в подкрепа на съществуващите механизми за наблюдение, включително системата на Интерпол за управление на регистрите и проследяване на незаконните оръжия (iARMS), която допълва iTrace и с която ще бъде осигурена непрекъсната координация;
д)
информация, която е от значение за определяне на приоритетните области за международно сътрудничество и помощ за ефективно противодействие на пренасочването и трафика на МОЛВ и други конвенционални оръжия и боеприпаси, например финансиране на проекти, свързани със сигурността на запасите и/или управлението на границите;
е)
механизъм, който да подпомага наблюдението на изпълнението на ДТО, по-специално с цел откриване на пренасочването на трансфера на конвенционални оръжия, както и за подпомагане на правителствата при оценката на риска от пренасочване преди износа на конвенционални оръжия, по-конкретно на риска от пренасочване в рамките на държавата на купувача или от реекспорт при нежелани условия.
3.   Устойчивост на проекта в дългосрочен план и резултати
Чрез действието ще се укрепи устойчива рамка за постоянно наблюдение на незаконното разпространение на МОЛВ и други конвенционални оръжия и боеприпаси. Очаква се то да увеличи значително обема на съществуващата информация за оръжията и да окаже съществена подкрепа за целевото разработване на ефективен контрол на конвенционалните оръжия и на политиките за контрол върху износа на оръжие. По-специално в рамките на проекта:
а)
ще продължи разработването на система за управление на информацията, която да осигури дългосрочно събиране и анализ на данните относно незаконните конвенционални оръжия;
б)
на лицата, определящи политиките в областта на контрола на конвенционалните оръжия, както и на експертите, ще бъде предоставен инструмент за определяне на по-ефективни стратегии и приоритетни области за съдействие и сътрудничество (напр. чрез набелязване на механизми за подрегионално или регионално сътрудничество, механизми за координация и обмен на информация, които трябва да бъдат създадени или укрепени, чрез идентифициране на необезопасени национални запаси, неадекватно управление на запасите, пътища за незаконен трансфер, слабости в граничния контрол и недостатъчен капацитет в областта на правоприлагането);
в)
ще притежава гъвкавост за осигуряване на свързана с политиката информация, независимо от бързо променящите се изисквания на политиката;
г)
ще се повиши в значителна степен ефикасността на международните организации за наблюдение на оръжието, както и на отделните лица, чрез предоставяне на механизъм за обмен на информация с постоянно разширяващ се обхват.
4.   Описание на действието
4.1.   Проект 1: Укрепване на глобалната система за управление на информацията за проследяване на оръжия iTrace и на онлайн портал за картографиране
4.1.1.   Цел на проекта
С проекта ще се подобри софтуерът на iTrace, който бе първоначално разработен от CAR за проекта, изпълняван по линия на Решение 2013/698/ОВППС, и ще се улесни използването на системата. Подобренията включват: подобрен анализ на данни; разработването на „пакет от потребителски функции“, който ще предоставя на специфични групи ползватели ясни указания как най-добре да използват системата; високоскоростно постъпване на данни (включително сателитно излъчване); мигновено актуализиране на документите за политиката; мобилно приложение на iTrace, което ще е съвместимо с устройства iOS® и Android®; и усъвършенстване на базата данни, за да може да включва все по-голям диапазон оръжия и компоненти.
4.1.2.   Дейности по проекта
В рамките на проекта ще бъдат предприети следните дейности:
а)
В системата ще бъдат внесени подобрения, които да позволят изготвянето на комплексни анализи на тенденциите в трафика на оръжия в дългосрочен план. Подобренията ще включват способности за заявка за данни и за визуализация, които ще позволят на ползвателите да проучват комплексни връзки между масиви от данни.
б)
Разработването на пакет от потребителски функции, който ще предостави обяснителен интерфейс между страницата за влизане в iTrace и самия портал. Този пакет ще бъде с тематична подредба и ще съдържа видео указания, насочени към специфична група ползватели (например лица, изготвящи политиките в областта на контрола върху оръжията или служители в областта на лицензирането на износа на оръжие), ще представя специфични функции на системата (например изготвянето на статистика за пренасочването или изготвянето на профил по държави) и ще предоставя указания за разширено търсене и използване на данните. Пакетът ще включва и интерактивна функция за помощ на основата на често задавани въпроси.
в)
Системата ще бъде изменена, за да позволи мигновеното актуализиране на специфична за дадена държава информация (в това число национални доклади, законодателство и инструменти за контрол на оръжията). Системата ще извлича информация в реално време от набор от съществуващи бази данни, което ще даде възможност за бързо търсене и извличане на документи за политиката на мобилното приложение (вж. раздел 4.1.2, буква д) по-долу).
г)
Системата ще бъде преконфигурирана, за да позволи постъпването на данни Excel® от държавите членки и на други приложения на основата на електронни таблици посредством сателитна връзка. Очаква се това нововъведение да увеличи петкратно скоростта на постъпване на данни. Събирането на голям обем данни (особено в Ирак и Сирия) направи това нововъведение задължително.
д)
В отговор на търсенето на ползвателите в рамките на проекта ще бъде разработен опростен вариант на iTrace, който ще е съвместим с устройства iOS® и Android®. Приложението ще има за цел да предостави на лицето, отговарящо за изготвянето на политиките, достъп до характеристиките на iTrace, свързани с геопространственото картографиране, наблюдението на пренасочването и националните документи на всякаква платформа и във всеки форум.
е)
В системата ще бъдат направени изменения, за да бъдат включени нови бази данни, по-големият диапазон оръжия, боеприпаси, съставни части и военни превозни средства, установени по време на разширените операции на CAR през 2013—2015 г.
4.1.3.   Резултати от проекта
Проектът:
а)
ще даде възможност на всеки онлайн ползвател да търси конкретно място, държава, регион или континент в света;
б)
ще открива и предоставя нагледни доказателства за пренасочени МОЛВ и други конвенционални оръжия и боеприпаси или такива, които са обект на незаконен трафик, в това място, държава, регион или континент;
в)
ще отбелязва върху онлайн карта на света датите на трансфер, пътищата на незаконните доставки и трафикантите, участващи в доставките на всяка единица (от хиляди единици) незаконно търгувани МОЛВ и други конвенционални оръжия и боеприпаси;
г)
ще открива автоматично подобни случаи (МОЛВ и други конвенционални оръжия или боеприпаси от същия вид, държава на производство или производствени серии) и ще отбелязва на онлайн карта на света тези единици, както и местонахождението им;
д)
ще открива и картографира връзките между видовете пренасочени МОЛВ и други конвенционални оръжия и боеприпаси или такива, които са обект на незаконен трафик, или участници в международния трафик на оръжия;
е)
ще съставя цялостни доклади (напр. мащаб на пренасочването в дадена държава или произход на пренасочените конвенционални оръжия), които ще могат да се изтеглят във формат PDF;
ж)
ще съдържа съществуващата свързана с политиката документация относно трансфера на МОЛВ и на други конвенционални оръжия и боеприпаси, организирана по държави и в глобален план, включително: национални доклади за износа на оръжие; доклади на отделните държави до Регистъра на ООН за конвенционалните оръжия и Програмата за действие на ООН относно незаконната търговия с МОЛВ; текстове на съответните национални, регионални и международни инструменти; и верифицирани доклади за незаконни трансфери на МОЛВ и други конвенционални оръжия и боеприпаси, съставени от групите на ООН за наблюдение на санкциите, организации на гражданското общество и международните новинарски медии;
з)
ще подава данни, съвместими с iARMS на Европол, което ще даде възможност на Интерпол да сравнява информацията в системата iARMS за оръжия, с които са извършени престъпления, с информацията за незаконни оръжия, подадена от iTrace;
и)
ще предоставя статистически данни за пренасочването с цел подпомагане на експертите в областта на контрола на конвенционалните оръжия да определят приоритетните области за подобряване на дейността, подпомагане и сътрудничество, както и за съдействие на националните органи за лицензиране на износа на оръжие да откриват конкретните рискове от пренасочване.
4.1.4.   Показатели за изпълнението на проекта
Проектът ще продължи да поддържа и подобрява безплатна, публично достъпна онлайн система за картографиране, без ограничения за потенциалните бенефициери.
4.1.5.   Бенефициери на проекта
Системата iTrace ще продължи да предоставя все по-цялостна информация, изрично насочена към, но не само: лицата, определящи политиката в областта на контрола на оръжията на национално равнище; органите за лицензиране на износа на оръжие; регионалните и международните организации (включително групите на ООН за наблюдение на санкциите, мироопазващите мисии на ООН, UNODC, UNODA и Интерпол); неправителствените научноизследователски организации (включително Международния център за конверсия в Бон (BICC), Групата по научни изследвания и информация в областта на мира (GRIP), Стокхолмския международен институт за изследване на мира (SIPRI), проекта „Преглед на малокалибрените оръжия“); предоставящите защита организации (включително Amnesty International и Human Rights Watch) и международните новинарски медии.
4.2.   Проект 2: Разследвания на място, необходими за по-нататъшното снабдяване на системата iTrace с документални данни в реално време относно пренасочването и трафика на МОЛВ и други конвенционални оръжия и боеприпаси и друга, свързана с това информация.
4.2.1.   Цел на проекта
Проектът ще провежда изследвания на място на движението на МОЛВ и други конвенционални оръжия и боеприпаси в засегнати от конфликти райони. Проектът ще разширява непрекъснато географския си обхват и ще превърне в приоритетни много държави, които са обект на особена загриженост от страна на държавите — членки на ЕС, включително наред с другите Централноафриканската република, Ирак, Либия, Мали, Южен Судан, Сомалия и Сирия. Дейността по проекта ще бъде улеснена от установяването на официални споразумения за информационен обмен с различни организации, в това число мисиите на ООН, както и селективното изпращане на официални искания за проследяване до национални правителства.
Освен това проектът ще продължи да извършва анализ и проверка (включително чрез анализ на място) на налична информация относно съответните трансфери, събрана от организации, различни от CAR, която да бъде включена в системата iTrace.
4.2.2.   Дейности по проекта
В рамките на проекта ще бъдат предприети следните дейности:
а)
разполагане на квалифицирани експерти в областта на оръжията, които да извършват анализ на място на незаконни МОЛВ и други конвенционални оръжия, боеприпаси и свързани с тях материали, иззети от засегнати от конфликт държави;
б)
анализ, преглед и проверка на документирани данни за незаконни МОЛВ и други незаконни конвенционални оръжия, боеприпаси и ползвателите им, включително, наред с другото: снимки на оръжия, техни компоненти и вътрешни и външни маркировки, опаковки, свързана с тях документация за доставянето им и резултати от разследванията на място (ползватели, доставки и пътища на трансфер);
в)
преглед и проверка на допълнителни нови данни за съответен трансфер на МОЛВ и други конвенционални оръжия и боеприпаси, събрани от организации, различни от CAR, включително доклади на групите на ООН за наблюдение на санкциите, организации от гражданското общество и международните новинарски медии;
г)
въвеждане на всички събрани и прегледани данни в системата iTrace за управление на информацията и онлайн портала за картографиране;
д)
идентифициране и подпомагане на местни партньори с цел осигуряване на устойчиво събиране на данни в подкрепа на iTrace през целия период на предложеното действие и след него;
е)
непрекъсната връзка с правителствата на държавите от ЕС за предварително определяне на национални точки за контакт, както и на координационен механизъм, с цел ясно очертаване на обхвата на изследванията на CAR и преодоляване на евентуални конфликти на интереси преди започване на разследванията.
Проектът ще бъде прилаган постепенно в рамките на целия двегодишен период на проекта iTrace.
4.2.3.   Резултати от проекта
Проектът:
а)
ще документира на място физическите доказателства за конвенционални оръжия и боеприпаси, които са пренасочени или са обект на незаконен трафик, в засегнати от конфликти региони;
б)
проверява и разследва случаи на незаконен трафик въз основа на данни, събрани от CAR, от организации, които имат постоянни споразумения за обмен на информация с CAR, и по целесъобразност други организации, за пренасочване или трафик на конвенционални оръжия и боеприпаси във всички региони;
в)
ще предоставя конкретни нагледни доказателства за пренасочени конвенционални оръжия и боеприпаси или такива, които са обект на незаконен трафик, включително снимки на оръжия, серийни номера, фабрични марки, кутии, описи на пратки, документация за доставките и удостоверяване на крайните ползватели;
г)
предоставя текстови отчети за незаконна дейност, включително пътища на трафика, участници в пренасочването или незаконния трансфер и оценка на благоприятстващите незаконната дейност фактори (включително неефективно управление и необезопасеност на запасите и предумишлено създадени мрежи за незаконни доставки, ръководени от държави);
д)
въвежда посочените по-горе доказателства в системата iTrace за управление на информацията и онлайн портала за картографиране за пълно публично разпространение.
4.2.4.   Показатели за изпълнението на проекта
До 30 разполагания на място (включително разширено разполагане, където е необходимо) в рамките на двегодишен период с цел представяне на доказателства за въвеждане в системата iTrace за управление на информацията и онлайн портала за картографиране.
4.2.5.   Бенефициери на проекта
Вж. раздел 4.1.5 по-горе за пълния списък на бенефициерите, който е един и същ за всички проекти, изброени в настоящото решение.
4.3.   Проект 3: Информационна дейност за заинтересованите страни и международна координация
4.3.1.   Цел на проекта
Проектът ще демонстрира ползите от iTrace за лицата, определящи политиките в международен и национален мащаб, експертите в областта на контрола на оръжията и органите за лицензиране на износа на оръжие. Ще бъдат предприети и инициативи за информационна кампания за по-нататъшно съгласуване на обмена на информация и изграждане на устойчиви партньорства с физически лица и организации, годни да произвеждат информация, която може да бъде въведена в системата iTrace.
4.3.2.   Дейности по проекта
В рамките на проекта ще бъдат предприети следните дейности:
а)
презентации от членове на персонала на CAR на съответните международни конференции по въпросите на незаконната търговия с конвенционални оръжия във всичките ѝ аспекти. Презентациите от членове на персонала ще имат за цел да представят iTrace с акцент върху: 1) конкретните ползи от системата за подпомагане на наблюдението на изпълнението на Програмата за действие на ООН, на ДТО и други имащи отношение международни инструменти; 2) ползата от нея при набелязването на приоритетни области за международна помощ и сътрудничество; и 3) ползата от системата като инструмент за оценка и профилиране на риска за органите, лицензиращи износа на оръжие;
б)
презентации от членове на персонала на CAR пред национални правителства и мироопазващи операции. Целта на презентациите на служителите ще бъде да представят iTrace на съответните отдели по мисиите, да насърчават и развиват официални споразумения за обмен на информация, способни да произвеждат информация, която да се въвежда в системата iTrace, както и да подпомогнат лицата, определящи политиките, в набелязването на приоритетни области за международна помощ и сътрудничество.
Проектът ще се изпълнява в рамките на целия двегодишен период на проекта iTrace.
4.3.3.   Резултати от проекта
Проектът:
а)
ще демонстрира ползата от iTrace за лицата, определящи политиките в международен и национален мащаб, които работят по прилагането на споразумения за контрол на конвенционалните оръжия и на износа на оръжие (Програмата за действие на ООН, ДТО и други имащи отношение международни инструменти) и оценяват тяхното изпълнение;
б)
ще предостави съответната информация за подпомагане на лицата, определящи политиките, и експертите в областта на контрола на конвенционалните оръжия да набележат приоритетни области за международна помощ и сътрудничество и да изготвят ефективни стратегии за борба с разпространението на оръжие;
в)
ще предостави на органите за лицензиране на износа на оръжие задълбочена информация относно iTrace и ползата от нея при оценката на риска в допълнение към предоставената възможност за по-нататъшна обратна връзка и укрепване на системата;
г)
ще улесни обмена на информация между националните правителства и мироопазващите операции на ООН, включително обработката на данни и анализ чрез използване на системата iTrace;
д)
ще подпомогне свързването в мрежа на разширяващата се група от експерти в областта на контрола на конвенционалните оръжия, които участват в провеждането на разследвания на място по отношение на пренасочването и трафика на конвенционални оръжия и боеприпаси;
е)
ще повиши обществената осведоменост относно проследяването на конвенционалните оръжия и боеприпаси като средство за подпомагане на наблюдението на изпълнението на Програмата за действие на ООН, на ДТО и други международни и регионални инструменти за контрол на оръжията и на износа на оръжие.
4.3.4.   Показатели за изпълнението на проекта
До 12 конференции с участието на служители на CAR. Всички конференции ще включват презентации за iTrace. Дневният ред на конференциите и кратки обобщения ще бъдат включени в окончателния доклад.
4.3.5.   Бенефициери на проекта
Вж. раздел 4.1.5 по-горе за пълния списък на бенефициерите, който е един и същ за всички проекти, изброени в настоящото решение.
4.4.   Проект 4: доклади на iTrace за политиката
4.4.1.   Цел на проекта
Проектът ще предоставя доклади по ключови въпроси на политиката въз основа на данните от разследванията на място, които са представени в системата iTrace. Докладите ще бъдат изготвяни с цел акцентиране върху конкретни области, будещи загриженост у международната общност, включително основни схеми за трафик на конвенционални оръжия и боеприпаси, регионално разпределение на оръжията и боеприпасите, които са обект на трафик, и приоритетни области, изискващи внимание на международно равнище.
4.4.2.   Дейности по проекта
Задълбочени анализи, които ще доведат до изготвяне, преглед, редактиране и публикуване на до десет доклада на iTrace за политиката.
4.4.3.   Резултати от проекта
Проектът:
а)
ще изготви до десет доклада, всеки от които ще представя отделен въпрос от международно значение;
б)
ще осигури разпространението на докладите на iTrace за политиката във всички държави — членки на ЕС;
в)
ще разработи целева информационна стратегия, за да се гарантира максимален обхват на световно равнище;
г)
ще поддържа видимостта на действието на политическата сцена и в международните новинарски медии чрез представяне, inter alia, на актуална информация относно незаконните оръжия, на свързани с политиката анализи в подкрепа на текущи процеси на контрол на оръжията и изготвяне на подходящи доклади с цел привличане на възможно най-голямо отразяване от международните новинарски медии.
4.4.4.   Показатели за изпълнението на проекта
До десет онлайн доклада на iTrace за политиката в рамките на предложеното действие, които ще бъдат разпространени в световен мащаб.
4.4.5.   Бенефициери на проекта
Вж. раздел 4.1.5 по-горе за пълния списък на бенефициерите, който е един и същ за всички проекти, изброени в настоящото решение.
5.   Местонахождения
Проект 1 ще се изпълнява в Обединеното кралство. Проектът отчита факта, че изискваните резултати от разследванията на място не могат да бъдат получени от разстояние и че проект 2 ще изисква широко разполагане на експерти в областта на конвенционалните оръжия на място в засегнати от конфликти региони. Това разполагане на експерти ще бъде преценявано за всеки отделен случай в зависимост от сигурността, достъпа и наличността на информация. CAR вече е установила връзка или работи по текущи проекти в много от съответните държави. Проект 3 ще се осъществява, в координация с националните правителства и съответните организации, в рамките на международни конференции в целия свят с цел да се осигури максимална видимост на проекта. Проект 4 ще бъде изготвен в Обединеното кралство.
6.   Срок на действие
Общата прогнозирана продължителност на всички проекти е 24 месеца.
7.   Изпълнителен орган и публичност за дейността на ЕС
Техническото изпълнение на настоящото решение ще бъде възложено на CAR. ВП отговаря за изпълнението на задачите, възложени на CAR.
CAR беше създадена от разширяващата се мрежа от лица, провеждащи разследвания в областта на оръжията, които през 2006 г. поставиха началото на идентифицирането и проследяването на конвенционални оръжия и боеприпаси. CAR се съсредоточава върху идентифицирането и проследяването на оръжия на терена. Този подход на проучване на всеки конкретен случай, както и техническият капацитет, необходим за прилагането му, е от първостепенно значение за цялостното картографиране на пренасочването на конвенционални оръжия към и в рамките на държавите, засегнати от конфликти, което понастоящем не се наблюдава в достатъчна степен от международната общност. За тази цел CAR изпраща малък екип от разследващи лица с 10 или повече години експертен опит в областта на оръжията в засегнати от конфликти райони, за да изследват и документират на място незаконните оръжия.
От май 2013 г. досега CAR е разположила персонал за операции на място в 18 региона, засегнати от конфликти, подкрепила е пряко седем групи на ООН за наблюдение на санкциите, сключила е официални споразумения за обмен на информация с две мироопазващи мисии на ООН и е предоставила техническа помощ на две мисии по линия на ОПСО. Освен това CAR предоставяше редовна техническа подкрепа на седем национални правителства по отношение на идентифицирането и проследяването на оръжия. CAR остава единствената организация извън системата на ООН, чиято работа е посветена изключително на идентифицирането и проследяването на конвенционални оръжия, боеприпаси и свързани материали на място, в рамките на съвременни въоръжени конфликти.
На 25 ноември 2013 г. с Решение 2013/698/ОВППС на CAR беше възложен мандат да разработи и внедри системата iTrace — глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси. Централно място в пилотната фаза на проекта (iTrace I) заемаше документирането на незаконни оръжия в Субсахарска Африка, с допълнителен фокус върху Близкия изток (Ирак и Сирия) и въвеждане на констатациите в системата iTrace. До момента по проекта са документирани повече от 200 000 единици, сред които оръжия, боеприпаси и свързани материали, разпространявани в засегнати от конфликти региони.
CAR предприема всички подходящи мерки за популяризиране на факта, че действието е финансирано от Съюза. Тези мерки се осъществяват в съответствие с Наръчника за комуникацията и визуалната идентификация при външните дейности на Европейския съюз, изготвен и публикуван от Комисията.
CAR следователно ще осигури видимостта на приноса на Съюза с използване на подходяща запазена марка и методи за популяризиране, изтъкване на ролята на Съюза, осигуряване на прозрачност на неговите дейности и повишаване на осведомеността за основанията на решението, както и за подкрепата на решението от страна на Съюза и за резултатите от тази подкрепа. Знамето на Съюза ще присъства на видно място в изготвените материали в рамките на проекта в съответствие с насоките на Съюза за точното използване и възпроизвеждане на знамето.
8.   Докладване
CAR ще изготвя редовни описателни доклади на всеки три месеца.
(1)  Решение 2013/698/ОВППС на Съвета от 25 ноември 2013 г. в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях (ОВ L 320, 30.11.2013 г., стр. 34).

Summary:
Незаконни оръжия и боеприпаси – глобален механизъм за докладване
Незаконни оръжия и боеприпаси – глобален механизъм за докладване
РЕЗЮМЕ НА:
Решение (ОВППС) 2015/1908 – глобален механизъм за докладване относно незаконни малки оръжия и леки въоръжения („iTrace II“)
ОБОБЩЕНИЕ
КАКВО Е ДЕЙСТВИЕТО НА РЕШЕНИЕТО?
              
С решението се подновява финансирането от ЕС за iTrace, лесна за ползване глобална система за управление на информацията относно пренасочени малки оръжия и леки въоръжения* (МОЛВ) или такива, които са обект на трафик, и боеприпаси.
ОСНОВНИ АСПЕКТИ
              
—
              Изпълнението на проекта iTrace се осъществява от неправителствената Организация за изследване на оръжия в райони на конфликт (Conflict Armament Research Ltd. — CAR) под ръководството на върховния представител на Съюза по въпросите на външните работи и политиката на сигурност (ВП).
            
—
              Върховният представител докладва на Съвета на ЕС за изпълнението, докато Европейската комисия докладва за финансовите аспекти.
            
—
              За проекта бяха определени 2,53 млн. евро от бюджета на ЕС. CAR и германското Федерално министерство на външните работи ще покрият допълнителните разходи.
Проектът ще подкрепя следните цели:
—
              Поддържане и по-нататъшно усъвършенстване на системата iTrace с цел предоставяне на съответната информация на разработващите политиките лица, експертите в областта на контрола върху оръжията и длъжностните лица в областта на контрола върху износа на оръжия да разработят ефективни, основани на доказателства стратегии и проекти за борба с незаконното разпространение на МОЛВ.
            
—
              Извършване на проучвания на място относно МОЛВ, въвеждане на всички събрани данни в системата iTrace и изпращане на официални искания до националните правителства за проследяване на движението на МОЛВ.
            
—
              Централизиране на информацията на свързаната с политиката съществуваща документация за трансфери на МОЛВ.
            
—
              Повишаване на осведомеността относно констатациите по проекта, като се насърчават целта и наличните функции на системата iTrace за лицата, определящи политиките, експертите в областта на контрола върху оръжията и органите в областта на контрола върху износа на оръжия.
            
—
              Представяне на доклади по ключови въпроси на политиките относно конкретни райони, заслужаващи международно внимание, въз основа на данни от разследвания на място, представени в системата iTrace.
ОТКОГА СЕ ПРИЛАГА РЕШЕНИЕТО?
              
То влезе в сила на 22 октомври 2015 г.
ОБЩА ИНФОРМАЦИЯ
              
МОЛВ допринасят за засилването на тероризма и организираната престъпност и са основен фактор за пораждането и разпространението на конфликти, както и за провала на държавните структури. Наблюдението на движението на незаконните МОЛВ е неразделна част от решаването на тези проблеми.
За пръв път ЕС предостави финансиране за системата iTrace през 2013 г. с Решение 2013/698/ОВППС на Съвета. Това решение подкрепя Стратегията на ЕС за борба с незаконното натрупване и трафика на МОЛВ и боеприпаси за тях.
ОСНОВНИ ПОНЯТИЯ
              
*Малки оръжия и леки въоръжения (МОЛВ): те се отнасят до всяко преносимо смъртоносно оръжие. Малки оръжия са пистолети, пушки, автомати и леки картечници. Леките въоръжения включват тежки картечници, гранатомети и противотанкови оръдия.
АКТ
            
Решение (ОВППС) 2015/1908 на Съвета от 22 октомври 2015 година в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях („iTrace II“) (ОВ L 278,  23.10.2015 г., стр. 15—25)
СВЪРЗАНИ АКТОВЕ
            
Решение 2013/698/ОВППС на Съвета от 25 ноември 2013 година в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях (ОВ L 320, 30.11.2013 г., стр. 34—42)
последно актуализация 27.11.2015